घर-परिवार तक छोड़ देते हैं, आखिर क्या है सखी संप्रदाय
The Panth Story of Sakhi Sampraday: Radha Krishna's Eternal Love ये सखी संप्रदाय के लोग हैं, जो कृष्ण की सखी बनकर उनकी उपासना करते हैं। आज पंथ सीरीज में कहानी इसी सखी संप्रदाय की…  थोड़ी देर बाद मैं जिनका इंतजार कर रही थी, वे स्कूटी लेकर आ गईं। मैंने उनसे पूछा यहां मुझे जो मिल रहा है राधा रानी कह रहा है। इसकी वजह क्या है?
शरीर पुरुष का, लेकिन वेश स्त्री का। नख से लेकर शीश तक श्रृंगार, लंबा घूंघट, हाथों में चूड़ियां और मांग में सिंदूर। हाव-भाव, चाल-चलन, पहनावा सब कुछ स्त्रियों जैसा। न अपने परिवार से रिश्ता, न घर-बार। कृष्ण ही इनके पति हैं, स्वामी हैं, भगवान हैं। उनकी सेवा ही इनका जीवन है।
ये सखी संप्रदाय के लोग हैं, जो कृष्ण की सखी बनकर उनकी उपासना करते हैं। पंथ सीरीज में सखी संप्रदाय की कहानी जानने मैं पहुंची वृंदावन… 
वृंदावन पहुंचने के बाद होटल जाने के लिए मैंने एक ऑटो लिया। रास्ते में ऑटो वाले ने कहा- ‘छुट्टे पैसा देना राधा रानी।’ मैंने खास ध्यान नहीं दिया। मुझे लगा यूं ही राधा रानी कह रहा है।
शाम को होटल के बाहर मैं किसी का इंतजार कर रही थी, तभी वहां से गुजर रहे एक ऑटो वाले ने कहा- कहां जाओगी राधा रानी? मुझे थोड़ा असहज लगा। ये लोग मुझे राधा रानी क्यों बोल रहे हैं? कहीं मेरे साथ मजाक तो नहीं कर रहे…
थोड़ी देर बाद मैं जिनका इंतजार कर रही थी, वे स्कूटी लेकर आ गईं। मैंने उनसे पूछा यहां मुझे जो मिल रहा है, राधा रानी कह रहा है। इसकी वजह क्या है?
उन्होंने जवाब दिया- ‘यह ब्रज की धरती है। यहां सभी लोग राधा या उनकी सखियों के रूप में ही हैं। शिव को भी यहां सखी रूप में ही आना पड़ा था। यहां पुरुष सिर्फ एक है, वो है कान्हा।’
मैं जिनके साथ हूं, वे यहां की मशहूर युगल सखी हैं। गहरे नीले रंग का लहरिया और गोटे वाला लंहगा-चुनरी, मांग में सिंदूर, आलता लगे पांव में लाल नग वाले बिछिया और पायल। 25 साल की युगल सखी कभी पुरुष थीं। नाम था युगल किशोर, लेकिन कान्हा के प्रेम में सखी बन गईं।
युगल सखी का घर सजा हुआ। लग रहा है कोई उत्सव है। मुझे कई तरह की मिठाइयां दी गईं। मैंने कहा कि मैं मीठा नहीं खाती। इतनी मिठाइयां क्या करूंगी। युगल सखी ने कहा- ‘अरे आज तो आपको मीठा खाना ही पड़ेगा। कल मेरे ठाकुर जी का हैप्पी बर्थडे था, यह उन्हीं का प्रसाद है।’
थोड़ा सोचने के बाद मैंने पूछा- कान्हा जी का जन्मदिन तो जन्माष्टमी के दिन होता है। कल क्या था?
युगल सखी जवाब देती हैं- ‘जन्माष्टमी तो सबके लिए होती है। मेरे लिए उनका जन्मदिन कल था। यानी जिस दिन मैं ठाकुर जी को अपने घर लेकर आई थी, उसी दिन उनका जन्मदिन है। हम लोग इसे भव्य तरीके से सेलिब्रेट भी करते हैं। बाकी सखियां भी आती हैं। गाना-बजाना होता है। मिठाइयां बांटी जाती हैं। भंडारा होता है।’
वे मुझे अपनी कुछ तस्वीरें दिखाती हैं। किसी में गहरे तोते रंग का लहंगा, तो किसी में सफेद गहरे रंग का लहंगा। नख से लेकर शिखर तक सोलह श्रृंगार और गहने। उन्हें देखकर लगता ही नहीं कि कोई पुरुष हैं वो।
मैं पूछती हूं वृंदावन या देश के दूसरे हिस्सों में आमतौर पर सखी को लोग किन्नर समझ लेते हैं?
युगल सखी जवाब देती हैं- ‘ऐसा नहीं है। किन्नर से हमारा कोई लेना-देना ही नहीं है। पुरुष ही सखी बनते हैं, लेकिन कान्हा के प्रति उनका समर्पण ऐसा होता है कि वे खुद को हाव-भाव हर तरह से स्त्री रूप में ढाल लेते हैं। चाल-चलन, पहनावा, श्रृंगार सब कुछ। हमेशा मांग भरकर रखती हैं। पांव में आलता लगा रहता है। सुहाग की सभी निशानियां देह पर होती हैं।
25 साल की युगल अपनी कहानी बताती हैं-
‘’बचपन से ही घर में ठाकुर जी की पूजा होती थी। ठाकुर जी को सुबह जगाना, नहलाना, नाश्ता कराना, खाना खिलाना और फिर रात में सुलाना। यह रोज का काम था। अगर किसी दिन मैं नाश्ता कराना भूल गई, तो मम्मी स्कूल छुड़वा देती थीं। कहती थीं कि एक दिन पढ़ने मत जाओ, लेकिन ठाकुर जी को नाश्ता कराओ। वे भूखे नहीं रह सकते। इसलिए कान्हा से प्रेम भाव बचपन से ही था।
10वीं करने के बाद मुझे एहसास होने लगा कि मैं कान्हा के बिना नहीं रह सकता। मैं उनके प्रेम में पागल हो गया था। मैंने मां को यह बात बताई कि मुझे कान्हा के संग रहना है। मैं अब सखी बनना चाहता हूं। तब मेरी उम्र 14 साल थी। मां ने कहा ठीक है, यह तुम्हारा फैसला है। तुम्हें सखी बनना है तो बन जाओ।
मैंने घर छोड़ दिया। सबसे पहले मैंने एक गुरु धारण किया। 4 साल तक वृंदावन में घूम-घूमकर भिक्षा मांगी। हर दिन सुबह तीन बजे ही उठ जाती थी। फिर ठाकुर जी को नहलाती, भजन और पूजा-पाठ करती। इसके बाद गुरु की सेवा में जुट जाती थी। मंदिर से ही खाने-पीने को मिलता था।
चार साल के बाद मुझे गुरु ने दीक्षा दी। गुरुमंत्र दिया। पंचकेश संस्कार (मुंडन) हुए, उसके बाद ठाकुर जी से शादी तय हुई। ठाकुर जी के हाथ से मांग भरी गई। गोद भरी गई। सखियों ने तरह-तरह के उपहार दिए। इसके बाद मैं सखी हो गई। मेरा नाम भी बदल गया। पारिवारिक रिश्ते भी खत्म हो गए। अब बस कृष्ण मंदिर और सखियों से ही मेरा रिश्ता है।’’
युगल को देश के कई राधा वल्लभ मंदिरों में कृष्ण के सामने नृत्य के लिए बुलाया जाता है। मैंने भी उनके साथ राधा वल्लभ मंदिर चलने का आग्रह किया। वे सहज भाव से तैयार भी हो गईं। शाम को मैं उनके साथ राधा वल्लभ मंदिर पहुंची।
गलियों में गोपी ड्रेस मिल रही हैं। कृष्ण को सजाने के सामान मिल रहे हैं। जगह-जगह पेड़े मिल रहे हैं, मिठाइयां मिल रही हैं, दूध-मक्खन मिल रहा है। मंदिर में कन्हैया विराजे हैं। उनकी एक झलक पाने के लिए श्रद्धालु उमड़े हैं। राग चल रहे हैं। साज बज रहे हैं। श्रद्धालु सुध-बुध खोए नाच रहे हैं। ऐसा मनमोहक नृत्य मैंने पहली बार देखा।
यहीं मेरी मुलाकात राजेश्वरी सखी से हुई। वे लखनऊ की रहने वाली हैं। UK में सेटल्ड हैं। हर साल वे वक्त निकालकर वृंदावन आती हैं। बातचीत के लिए उन्होंने मुझे अपने घर बुलाया। अगले दिन सुबह वे मुझे लेने होटल आ गईं। पीले रंग की साड़ी में नीचे तक घूंघट काढ़े।
मैंने पूछा आपने घूंघट क्यों किया है?
वे बताती हैं- 'ब्रज मेरा ससुराल है। यहां हर महिला घूंघट करती है और मेरी तो ठाकुर जी से शादी हुई है। हम सखियां ब्रज और नंदगाव में घूंघट में ही रहती हैं। घूंघट सिर्फ कान्हा जी के सामने ही उठता है। यही सखी का भाव है। सखी को इजाजत नहीं कि वह सोलह श्रृंगार से दमकता चेहरा कृष्ण के अलावा किसी गैर मर्द को दिखाए।'
राजेश्वरी बताती हैं, 'सखियों के मुख्य तीन त्योहार होते हैं। होली, राधाष्टमी और बियाहवला। होली के दिन सखियां कान्हा को बुलाने के लिए बरसाना से नंदगांव होली का निमंत्रण लेकर जाती हैं। रास्ते भर नाचते-गाते गुलाल की पोटली लेकर। वहां कान्हा को गारी सुनाती हैं और कहती हैं कि कल आना बरसाना में होली खेलने, हम बताएंगे तुम्हें कि होली कैसे खेलते हैं।
निमत्रंण स्वीकार होने के बाद बरसाना में लड्डू वर्षा होती है। अगले दिन बरसाना में जमकर होली खेली जाती है। इस होली को देखने के लिए विदेशों से भी लोग आते हैं। होली खेलने के बाद सखियों को भोज कराया जाता है। उन्हें विदाई दी जाती है।
सखियों को नंदगांव की बहू माना जाता है। वे किसी के भी घर चली जाएं, बहू ही मानी जाएंगी। आज भी नंदगांव और बरसाना के लोगों में आपस में शादियां नहीं होतीं। मान्यता है कि ऐसा करने से उनका रिश्ता कमजोर हो जाएगा।
नंदगांव में कुछ घरों में तो महिलाएं आज भी मक्खन की मटकी घर के बाहर लटकाती हैं। उन्हें लगता है कि कृष्ण आएंगे और मक्खन खाएंगे।
स्वामी हरिदास की 18वीं पीढ़ी के मुखिया गोस्वामी हित सुकृत लाल बताते हैं, ‘सखी खुद के लिए कुछ नहीं चाहती है। उसकी सारी कोशिशें कृष्ण को खुश करने की होती हैं। इस संप्रदाय में राधा, कृष्ण की पत्नी हैं, अंग हैं और आत्मा हैं। कृष्ण को तो सभी ने देखा है, लेकिन राधा को खोजना है। यही सखियों की लक्ष्य है।'
कृष्ण का सखियों से कैसा रिश्ता है, उसकी एक मिसाल है यहां का गोपी महादेव मंदिर। जहां हर शाम को शिव के गोपीरूप में दर्शन होते हैं। जब मैं यहां पहुंची तो देखा कि शिव को साड़ी पहनाई गई है। नाक में नथ है, सोलह श्रृंगार किया हुआ है। ऐसा कहा जाता है कि राधा-कृष्ण को प्रसन्न करने के लिए पहले गोपीरूपी शिव के दरबार में आना पड़ता है।’
सखी संप्रदाय, वैष्णव संप्रदाय के निम्बार्क मत की एक शाखा है। संत हरिदास ने 15वीं सदी में इसकी स्थापना की थी। इसे हरिदासी संप्रदाय भी कहा जाता है। इसे मानने वालों का मत है कि सिर्फ कृष्ण ही पुरुष हैं।
वे खुद को कृष्ण की सखी मानते हैं। स्त्रियों के वेश में ही कृष्ण की उपासना करते हैं। हरिदास को राधा की प्रिय सखी ललिता का अवतार और कृष्ण की बंसी का अवतार भी माना जाता है। वे पहले निम्बार्क संप्रदाय के अनुयायी थे। फिर उनमें सखी भाव और गोपी भाव उत्पन्न हो गया।
अब यह किस्सा पढ़िए
अब पंथ सीरीज की ये तीन स्टोरीज भी पढ़ लीजिए
1. 214 फीट ऊंचा मंदिर, रोज बदलता है ध्वज:पुरी की रथ यात्रा के लिए क्यों सोने की कुल्हाड़ी से काटी जाती है लकड़ी? 
शाम पांच बजे का वक्त। जगह ओडिशा के पुरी का जगन्नाथ मंदिर। कानों में समुद्र की लहरों की गूंज और सन-सन करती हवाएं। सैकड़ों की संख्या में भक्त मंदिर के बाहर मौजूद हैं। हर किसी की नजरें आसमान पर टिकी हैं। मैं सोचती हूं कि सब ऊपर की तरफ क्यों देख रहे हैं?
तभी धोती पहने दो नौजवान आते हैं। उनके पीठ पर अलग-अलग तरह के झंडे बंधे हैं। वे मंदिर की दीवार की तरफ पीठ करके खड़े हो जाते हैं। जय जगन्नाथ का जयकारा आसमान में गूंजने लगता है। (पढ़िए पूरी खबर)
2. इंसान का मांस और मल तक खा जाते हैं अघोरी:श्मशान में बैठकर नरमुंड में भोजन, कई तो मुर्गे के खून से करते हैं साधना
रात 9 बजे का वक्त। जगह बनारस का हरिश्चंद्र घाट। चारों तरफ सुलगती चिताएं। आग की लपटें और उठते धुएं से जलती आंखें। कोई चिता के पास नरमुंड लिए जाप कर रहा, तो कोई जलती चिता से राख उठाकर मालिश, तो कोई मुर्गे का सिर काटकर उसके खून से साधना कर रहा है। कई ऐसे भी हैं, जो इंसानी खोपड़ी में खा-पी भी रहे हैं। इन्हें देखकर मन में सिहरन होने लगती है।
ये अघोरी हैं। यानी जिनके लिए कोई भी चीज अपवित्र नहीं। ये इंसान का कच्चा मांस तक खा जाते हैं। कई तो मल-मूत्र का भोग करते हैं। पंथ सीरीज में आज कहानी इन्हीं अघोरियों की…(पढ़िए पूरी खबर)
3. रात 12:30 बजे होती है निहंगों की सुबह:सुबह बकरे का प्रसाद बंटता है, घोड़ा इनके लिए भाई जान है और गधा थानेदार
अमृतसर के अकाली फूला सिंह बुर्ज गुरुद्वारे में चहल-पहल है। सिख छठे गुरु हरगोबिंद सिंह जी की 'बंदी छोड़ दिवस' का जश्न मना रहे हैं। आस-पास की सड़कें ब्लॉक हैं। भारी बैरिकेडिंग की गई है। घोड़े टाप दे रहे हैं, नगाड़े बज रहे हैं। बोले सो निहाल, सतश्री अकाल, राज करेगा खालसा आकी रहे न कोय… के जयकारे लग रहे हैं। नीले रंग के खास चोगे और बड़ी सी पग धारण किए लोग तलवारबाजी कर रहे हैं। ये निहंग सिख हैं। (पढ़िए पूरी खबर)